হুগলি জেলার শেওড়াফুলির নাম তখন ছিল সাড়াপুলি। কাটোয়ার পাটুলির জমিদার মনোহর দত্ত ভিটেমাটি ছেড়ে এক সময় সপরিবারে চলে আসেন সাড়াপুলিতে। কারণ, নদী ভাঙনে তাঁর বাড়ি-ঘর, জমিদারি— সবই ভেসে গিয়েছিল। পরবর্তীকালে তিনি ‘রায়’ উপাধি পান, সঙ্গে ‘রাজা’র খেতাবও অর্জন করেন। তাঁরই প্রপৌত্র রাজা হরিশ্চন্দ্র রায়, ভাগিরথীর তীরে নির্মাণ করেছিলেন নিস্তারিণী দেবীর মন্দির। 
কথিত, এই নিস্তারিণী মন্দিরের মাতৃমূর্তির আদলেই পরবর্তীকালে ভবতারিণী মূর্তি স্থাপন করা হয় দক্ষিণেশ্বরে। ‘নিছক গল্প নয়, এ কাহিনি একেবারেই সত্যি ঘটনা’, বললেন বর্তমান প্রজন্মের আশিস ঘোষ।

শেওড়াফুলির নিস্তারিণী মন্দিরের প্রবেশদ্বার (ছবি: শেলী মিত্র)
রাজা হরিশচন্দ্র রায়ের নিজের কোনও সন্তান না থাকায়, তিনি দত্তক নিয়েছিলেন দুই শিশুকে। তাঁরা হলেন যোগীন্দ্রচন্দ্র ও পূর্ণচন্দ্র। পরিবারিকভাবে তাঁদের ‘বড় তরফ’ ও ‘ছোট তরফ’ বলে অভিহিত করা হয়। বড় তরফের যোগীন্দ্রনাথ রায়ের ছেলের নাম গিরীন্দ্রচন্দ্র। তাঁর কোনও পুত্রসন্তান ছিল না। কন্যার বিবাহ হয় বিহারের ভাগলপুরের জমিদার গিরিশচন্দ্র ঘোষের সঙ্গে। তাঁদের একমাত্র পুত্র নির্মলচন্দ্র ঘোষ এই পরিবারের বড় তরফের পুরো সম্পত্তির মালিক হন। বর্তমানে সেই পরিবারেরই সদস্য আশিস ঘোষ রয়েছেন মন্দিরের পুজো কমিটিতে। তিনিই শোনালেন এই গল্প।

আশিষ ঘোষ

জানবাজারের রানি রাসমণি তখন জায়গা খুঁজে বেড়াচ্ছেন ভবতারিণীর মন্দির প্রতিষ্ঠা করার জন্য। গঙ্গার পাড়ের উত্তরপাড়া, বালি, শেওড়াফুলির জমিদারদের সঙ্গে জমি নিয়ে কথাও বলেছিলেন তিনি। জমির খোঁজে এমনই এক দিন তিনি বজরায় করে ভেসে চলেছিলেন। শেওড়াফুলি ঘাটের পাশ দিয়ে যেতে যেতে হঠাতই ঘাটের দিকে নজর পড়ে রানিমার। ঘাটের সিঁড়িতে দাঁড়িয়ে রয়েছে একটি ছোট্ট মেয়ে। পরনে লাল পাড় সাদা শাড়ি। হাতছানি দিয়ে ডাকছে রানিমাকে। মেয়েটির ডাকে সাড়া দিয়ে ঘাটে পৌঁছলে, মেয়েটি তাঁকে নিয়ে যায় নিস্তারিণী মন্দিরে। রানিমা অবাক হয়ে দেখেন যে, মেয়েটির মুখ অবিকল মাতৃমূর্তির মতো। এবং কিছু বোঝার আগেই মেয়েটি অদৃশ্য হয়ে যায়। 
এর পরেই দক্ষিণেশ্বর মন্দির নির্মাণের কাজ শুরু হয়। ১৮৫৫ খ্রিস্টাব্দে মন্দিরে প্রতিষ্ঠিত হন মা ভবতারিণী। শেওড়াফুলির নিস্তারিণী মায়ের মুখ এতটাই পছন্দ হয়েছিল রানি রাসমণির যে, তার আদলেই মুখাবয়ব তৈরি করা হয় দক্ষিণেশ্বরের ভবতারিণীর।
 


জয় মিত্র কালীবাড়ির পুরোহিত নীলু ঠাকুর (ছবি: শেলী মিত্র)
দক্ষিণেশ্বর মন্দিরের নির্মাণ নিয়ে আরও এক গল্প রয়েছে। হুগলি নদীর পূর্ব পাড়ের বরাহনগরে রয়েছে কৃপাময়ী কালী মায়ের মন্দির। ১৮৪৮ সালে, এলাকার জমিদার, জয়রাম মিত্র নির্মাণ করেন এই দেবালয়। যে কারণে এই মন্দির ‘জয় মিত্তির কালীবাড়ি’ নামেও প্রসিদ্ধ। মূল মন্দির ছাড়াও, রয়েছে বারোটি শিব মন্দির। কথিত, এই কালী মন্দিরের আদলেই পরবর্তীকালে নির্মাণ করা হয়েছিল দক্ষিণেশ্বরের মন্দির। তবে, জয় মিত্তির কালীবাড়ির জায়গা কম হওয়ায়, সে ভাবে নজর কাড়ে না শিব মন্দিরগুলি। কথাগুলো বললেন মন্দিরের বর্তমান পূজারী, আশি ছুঁই ছুঁই নীলু ঠাকুর।

জয় মিত্র কালীবাড়ি (ছবি: শেলী মিত্র)
রানি রাসমণি দক্ষিণেশ্বরের মন্দিরের আদলেই তৈরি করিয়েছিলেন ব্যারাকপুরের অন্নপূর্ণা মন্দির। এই সব মন্দির আজও বহাল তবিয়েতেই বর্তমান। কিন্তু দক্ষিণেশ্বরের মন্দিরের গ্ল্যামার এদের নেই। কারণ? না মা-মন্দির-মূর্তিতে এই কারণ নিহিত নেই। এর কারণ কামারপুকুর থেকে আগত এক সমান্য পূজারী। শ্যাওড়াফুলি বা বরাহনগর তাঁকে পায়নি।